Alisher Usmonov va Irina Viner: ilk uchrashuv, 6 yillik hijron va 30 yillik nikohdan keyingi ajrashish tarixi

Ko‘pchilik ularning muhabbatiga havas qilgan, chunki Irina Aleksandrovna va Alisher Burhonovich og‘ir sinovlarni boshdan kechirsa-da, doim birga bo‘lgan. Gimnastika murabbiyi Irinaning shogirdlari va er-xotin bilan tanish bo‘lgan har bir kishi ularning turmushini har doim kuchli va mustahkam deb bilgan.
Ammo qanchalik g‘alati eshitilmasin sevgi ham tugar ekan. May oyining o‘rtalarida Viner va Usmonov ajrashishayotganini e’lon qilishdi. Hozirda ular ajralish jarayonida bo‘lsa-da, “Lisa.ru” nashri bu ikki kuchli insonning sevgi hikoyasi qanday boshlanganini yodga oladi.
Ilk uchrashuv
Irina Aleksandrovna va Alisher Burhonovich ilk bor Toshkentdagi sport majmuasida uchrashgan. O‘shanda Viner umidli va iste’dodli gimnastikachi edi, Usmonov esa qilichbozlik bilan shug‘ullanardi. Yigit bir ko‘rishdayoq moviy ko‘z, qora soch chiroyli qizni sevib qoladi, lekin ancha vaqtgacha o‘z his-tuyg‘ulari haqida gapirishga jur’at eta olmaydi.
Sportchi qiz unga juda mag‘rur va jiddiy bo‘lib ko‘rinadi, balki Usmonov rad etilishidan qo‘rqqandir. Ammo bir lahzalik bu uchrashuv ko‘p yillar davomida uning xotirasida qoladi. Keyinchalik Alisher Burhonovich o‘shanda birinchi marta va butun umrga sevib qolganini tan olgan.

Ma’lum vaqtga qadar ularning yo‘llari ajraladi: Usmonov Moskvaga ketadi va MGIMOga o‘qishga kiradi. Viner esa O‘zbekistonda karyerasini qurishda davom etadi, bir necha bor chempion bo‘ladi. Keyinchalik u turmushga chiqadi va Anton ismli o‘g‘il farzand ko‘radi. Odatda u birinchi turmush o‘rtog‘i haqida gapirishni xohlamaydi.
Bir kuni Irina Aleksandrovna Moskvaga xizmat safariga boradi va u yerda tasodifan Alisher Burhonovich bilan uchrashib qoladi. Usmonov qizni darrov taniydi, lekin Irina vatandoshini payqamay, uning yonidan o‘tib ketadi.
Keyinchalik, ikkalasining eslashicha, o‘sha kuni gimnastikachining kayfiyati bo‘lmagan, shuning uchun erkak uni chaqirganda, u biroz hayron qolgan. Ammo Usmonov singlisi u bilan birga mashg‘ulot o‘tkazganini aytishi bilanoq Viner darhol taniydi.
Keyinchalik u Usmonovni yaxshi ko‘rib qoladi. Ba’zilarning aytishicha, sportchi birinchi turmush o‘rtog‘idan aynan Usmonov tufayli ajrashgan. Avvaliga ular o‘rtalaridagi munosabatni hammadan yashirishadi. Alisher Burhonovich sevgilisini ota-onasi bilan tanishtirishga ancha vaqtgacha jur’at eta olmaydi, chunki otasi unga oqila uy bekasi bo‘ladigan og‘ir-bosiq qiz qidirardi. Birinchi turmushidan ajralgan va farzandi bo‘lgan sportchi ideal kelin orzusiga to‘g‘ri kelmasdi. Bundan tashqari, Irina Aleksandrovna Usmonovdan besh yosh katta edi. Biroq Usmonov ota-onasini faqat shu ayol bilangina chinakam baxtli bo‘lishiga ishontirishni uddasidan chiqadi.

Oilaviy baxt va sinovlar
Sevishganlar turmush qurishga ulgurmasdan, ularning tinchini Usmonov ishtirok etishiga to‘g‘ri kelgan sud buzadi. U poraxo‘rlik va firibgarlikda ayblanadi va sakkiz yilga qamoq jazosiga hukm qilinadi. Tadbirkorning o‘zi aybdor emasligini qayta-qayta ta’kidlaydi: o‘sha vaqtda kimlardir badavlat odamlarning farzandlarini ozodlikdan mahrum qilib, ularga zarar yetkazmoqchi bo‘lishadi.
Milliarderning otasi esa shaharda mashhur prokuror bo‘lgan. Olti yil qamoqda o‘tirib chiqqach, 2000-yilda Alisher Burhonovich aybsiz deb topiladi.
Irina Aleksandrovna shu yillar davomida sevgilisini kutgan, qachondir obro‘si tiklanishiga va aybsiz deb tan olishiga ishongan. O‘sha paytda ba’zi tanishlari sportchiga biznesmenni unutishi lozimligini maslahat ham berishadi, chunki qamalgan odam bilan turmush qurish Vinerning karyerasiga salbiy ta’sir ko‘rsatishi mumkin edi.

O‘sha paytda unga mamlakatni tark etish va xalqaro musobaqalarda qatnashish taqiqlangan bo‘lsa-da, Irina hech kimga quloq solmaydi. Alisher Burhonovich qamoqda o‘tirgan payti o‘z tanlovida adashmaganini anglab yetib, o‘sha yerdan sevgilisiga shoyi ro‘mol yuboradi, bu esa turmush qurish taklifini bildirardi.
Gimnastikachi sovg‘ani mamnuniyat bilan qabul qiladi va turmush qurishga rozi bo‘ladi. Ularning to‘yi Usmonov ozod qilinganidan so‘ng — olti yildan keyin bo‘lib o‘tadi. Keyinchalik ular Moskvaga ko‘chib kelib, yangi hayot boshlashadi.
Bu yerda Alisher Burhonovich tadbirkorlik va biznes bilan shug‘ullana boshlaydi, Irina Aleksandrovna esa iqtidorli gimnastikachilarga murabbiylik qiladi, ularning dunyo miqyosida tan olinishiga yordam beradi. Turmush o‘rtog‘i har doim uni qo‘llab-quvvatlagan va rafiqasi erishgan g‘alabalardan xursand bo‘lgan. Viner ham ko‘p jihatdan u tufayli muvaffaqiyatga erishganini doimo tan oladi.
Moskvaga kelganimdan keyin sportchi qizlarim bilan Novogorskdagi bazada shug‘ullanganman, ijara haqini esa Alisher Burhonovich to‘lagan. Shuningdek, Yana Batirshina, Amina Zaripova bilan erishilgan g‘alabalar uning yordami tufayli. Ammo bolalarga onasi kabi yaqin bo‘lmasangiz, natijaga erishib bo‘lmaydi. Shu bois Alisher Burhonovich, bir tomondan, sport bilan shug‘ullanishimdan norozi bo‘lsa, ikkinchi tomondan, bolalarning muvaffaqiyatidan doimo xursand bo‘lardi, — dedi sportchi.

Usmonov ba’zan qattiqqo‘l bo‘lsa-da, aslida romantik va mehribon er edi. Xotini uchun u hech narsani ayamasdi — uni gullarga ko‘mib tashlashga, qimmatbaho sovg‘alar hadya qilishga tayyor edi. Biroq tadbirkor ham rafiqasining ko‘magisiz bunday muvaffaqiyatga erisholmasdi. Irina unga biznes yuritishda yordam bermadi, lekin sharq ayoli sifatida doimo uni tinglashga, itoatkor bo‘lishga va sevishga harakat qildi.
Men har doim Alisherga: “Sen — dahosan! Sen — buyuksan!” deb aytardim. Oxir-oqibat shunday ham bo‘ldi. U umidsizlikka tushganda garchi bu haqda o‘ylash haqiqatga to‘g‘ri kelmasa-da, men baribir hammasi yaxshi bo‘lishini tinmay takrorlardim. Uning super ekanligini bilardim, — deb tan oladi sportchi.
Mashhur murabbiy u uchun ishdan ko‘ra oila muhimroq ekanligini bir necha bor aytgan — u buni o‘z shogirdlariga ham o‘rgatgan. Alisher Burhonovich o‘g‘li Antonni o‘z farzandidek tarbiyalagan, ammo ularning umumiy farzandlari yo‘q.

Kimlardir aynan shu narsa ularning his-tuyg‘ularining sovishiga olib kelgan bo‘lishi mumkin deb hisoblaydi, boshqalar esa bir-biridan uzoqda bo‘lish munosabatlarga ta’sir qilganiga amin, chunki so‘nggi yillarda er-xotin deyarli birga yashamas edi. May oyi boshida Alisher Usmonov ajrashish uchun ariza berdi, 19-may kuni bu qaror hammaga ma’lum bo‘ldi. Milliarder va murabbiyning vakillik tomonlari uchrashishgan, ammo hech kim eng kuchli juftliklardan biri bo‘lgan er-xotin ajralishining haqiqiy sabablarini ma’lum qilmagan.